《崇祀乡贤诗》
明代·李梓

子建赋才雄八斗，先生蕴奇倾二酉。寓言蒙叟亦危机，问字子云为吃口。

孝廉抱膝傲眉山，屡蹶公车时不偶。顿悟因缘若草霜，乘箕回首白云乡。

藏山业富书千卷，遗子象贤墨一庄。长公皋座才超越，贤声独迈扬天阙。

仲君以次尽琳琅，州牧赞府盈床笏。吾程元气久不舒，前辈仪型几代虚。

羡公丛桂风千载，藉有馀光被井庐。质行乡闾推表正，芳名俎豆相辉映。

紫薇何必早蜚英，留与儒林歌且咏。

作者简介：李梓，字其拔。程乡（今梅州）人。士淳子。明思宗崇祯十六年（一六四三）贡生。事见清光绪《嘉应州志》卷二〇。